《风雨不已川流渺漫感事叙怀柬我同志》
明代·蓝智

云雷中夜兴，风雨达清旦。
开门山木昏，隐几波澜乱。
鹳鹤下空庭，蛟螭上高岸。
舟航远树杪，石壁中流半。
黍豆或漂流，蓬蒿乃滋蔓。
北风不扫除，南海尽弥漫。
乃知兵戈气，郁结久不散。
坤轴恐欹倾，阳乌失光灿。
伤时转凄凉，涉世正忧患。
微躬愧鸟雀，何由塞天汉。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。